Document ID: 31975R1375

Komisijas Regula (EEK) Nr. 1375/75
(1975. gada 29. maijs)
par apiņu audzētāju grupu atzīšanas noteikumiem Īrijā
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1971. gada 26. jūlija Regulu (EEK) Nr. 1696/71 par apiņu tirgus kopīgo organizāciju [1], kas grozīta ar Aktu par pievienošanās nosacījumiem un pielāgojumiem Eiropas Savienības dibināšanas līgumos [2], un jo īpaši tās 7. panta 5. punktu,
tā kā saskaņā ar 2. panta 1. punktu Komisijas 1972. gada 28. jūnija Regulā (EEK) Nr. 1351/72 [3] par apiņu audzētāju grupu atzīšanu, atzīšanas nolūkā audzētāju grupai jāsastāv no vismaz septiņiem audzētājiem;
tā kā kopš šīs regulas stāšanās spēkā, Kopienas lauksaimniecības noteikumi ir kļuvuši piemērojami attiecībā uz Īriju;
tā kā šajā valstī ir tikai viens apiņu audzēšanas reģions, un tā kā minētajā reģionā ir mazāk kā septiņi audzētāji;
tā kā Īrijas ģeogrāfiskā novietojuma dēļ īru audzētājiem būtu sarežģīti pievienoties audzētāju grupām citās dalībvalstīs; tā kā četri attiecīgie audzētāji izpilda visus nosacījumus, kādi izvirzīti Regulā (EEK) Nr. 1351/72, lai dibinātu atzītu audzētāju grupu;
tā kā, lai neradītu situāciju, kas var kaitēt šiem audzētājiem saistībā ar citiem audzētājiem Kopienā, ir nepieciešams atkāpties no Regulas (EKK) Nr. 1351/72 2. panta 1. punkta noteikumiem Īrijas labā, samazinot audzētāju skaitu, kas nepieciešams grupas dibināšanai, līdz trim;
tā kā šajā regulā paredzētie pasākumi saskan ar Apiņu nozares pārvaldības komitejas atzinumu,
IR PIEŅĒMUSI ŠO REGULU.
1. pants
Īrijā, atkāpjoties no Regulas (EEK) Nr. 1351/72 2. panta 1. punkta, audzētāju grupa ir atzīstama, ja to veido vismaz trīs audzētāji.
2. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1975. gada 29. maijā

Labels: 18
17
6